|  |
| --- |
| Denne malen er opprinnelig utarbeidet for Innovasjon Norge av Arntzen de Besche Advokatfirma AS, men er nå også tilpasset slik at den kan benyttes for Grønn plattform konsortier. Malen er kun ment som et utgangspunkt for en konsortieavtale og det er nødvendig at den tilpasses hvert enkelt tilfelle. Grønn plattform understreker at malen:1. kun er ment som et utgangspunkt og at hver av partene bør innhente juridisk bistand for å ivareta egne rettslige og kommersielle interesser;
2. ikke nødvendigvis er uttømmende og at det kan tenkes flere alternativer til løsningsforslagene i malen; og
3. brukes på eget ansvar og at verken Arntzen de Besche Advokatfirma AS, Innovasjon Norge, Forskningsrådet eller Siva eller er ansvarlig for eventuelle feil eller mangler i malen.
 |

KONSORTIEAVTALE

MELLOM PARTNERE I PROSJEKTET

"Tittel prosjekt"

Prosjektnummer: "xxxxxx"

SOM MOTTAR TILSKUDD FRA
GRØNN PLATTFORM

(INNOVASJON NORGE, SIVA og NORGES FORSKNINGSRÅD)

 **Prosjektansvarlig**

"Eksempel Firma AS
Postboks 000, Postnummer og Poststed
Org. nr.: ‘xxx xxx xxx’

**Øvrige partnere:**

|  |  |
| --- | --- |
| Eksempel Forskningsinstitutt ASGateadresse, Postnummer og PoststedOrg. nr.: | Eksempel Katapult-senter ASPostboks 000, Postnummer og Poststed Org. nr.:  |
| Eksempel Klynge ClusterGateadresse, Postnummer og PoststedOrg. nr.: | Eksempel kommuneGateadresse, Postnummer og PoststedOrg. nr.:  |
| Eksempel Firma ASPostboks 000, Postnummer og Poststed Org. nr.:  | Eksempel Universitet Gateadresse, Postnummer og PoststedOrg. nr.: |
|  |  |

Heretter samlet referert til som "**Partnere** eller enkeltvis som "**Partner**".

skal samarbeide om

Prosjektnavn:

"skriv inn prosjekttittel/navn"

**("heretter kalt Prosjektet")**

Innhold

[1 Definisjoner 6](#_Toc155952565)

[2 Formål og omfang 7](#_Toc155952566)

[3 Inngåelse, varighet, fratreden og førtidig avslutning 8](#_Toc155952567)

[3.1 Inngåelse 8](#_Toc155952568)

[3.2 Varighet 8](#_Toc155952569)

[3.3 Fratreden 8](#_Toc155952570)

[3.4 Førtidig avslutning 9](#_Toc155952571)

[4 Partnernes forpliktelser 9](#_Toc155952572)

[5 Prosjektansvarlig sine plikter, rollen som Prosjektleder 10](#_Toc155952573)

[6 Styringsgruppen 11](#_Toc155952574)

[6.1 Oppgaver og sammensetning 11](#_Toc155952575)

[6.2 Innkalling og gjennomføring av møter 11](#_Toc155952576)

[6.3 Stemmeregler 11](#_Toc155952577)

[6.4 Referat, formalisering av vedtak 12](#_Toc155952578)

[7 Økonomi og styring 12](#_Toc155952579)

[7.1 Arbeidsplan 12](#_Toc155952580)

[7.2 Fordeling av midler 12](#_Toc155952581)

[7.3 Fakturering 13](#_Toc155952582)

[7.4 Prosjektansvarliges tilbakeholdsrett 13](#_Toc155952583)

[7.5 Prosjektavslutning 13](#_Toc155952584)

[8 Eiendomsrett 13](#_Toc155952585)

[8.1 Eiendomsrett til Prosjektbakgrunn 13](#_Toc155952586)

[8.2 Eiendomsrett til Prosjektresultater 13](#_Toc155952587)

[8.3 Overføring av eiendomsrett til Prosjektresultater 14](#_Toc155952588)

[8.4 Beskyttelse av Prosjektresultater 14](#_Toc155952589)

[8.5 Statsstøtte 14](#_Toc155952590)

[9 Bruksrett 15](#_Toc155952591)

[9.1 Bruksrett til Prosjektbakgrunn 15](#_Toc155952592)

[9.2 Bruksrett til Prosjektresultater 15](#_Toc155952593)

[9.3 Undervisnings– og forskningsformål 15](#_Toc155952594)

[9.4 Bruksrett for nye Partnere 15](#_Toc155952595)

[9.5 Bruksrett for Partnere som forlater Prosjektet 15](#_Toc155952596)

[9.6 Særlig regulering av bruksrett til programvare 16](#_Toc155952597)

[10 Offentliggjøring 16](#_Toc155952598)

[11 Mislighold 17](#_Toc155952599)

[12 Bruk av underleverandører 17](#_Toc155952600)

[13 Partnernes ansvar overfor hverandre 17](#_Toc155952601)

[13.1 Ingen garantier 17](#_Toc155952602)

[13.2 Ansvarsbegrensning 18](#_Toc155952603)

[13.3 Skadesløsholdelse 18](#_Toc155952604)

[13.4 Force Majeure 18](#_Toc155952605)

[14 Konfidensialitet 18](#_Toc155952606)

[15 Helse, Miljø og Sikkerhet 19](#_Toc155952607)

[16 Etikk, interessekonflikter og anti-korrupsjon 20](#_Toc155952608)

[16.1 Etikk 20](#_Toc155952609)

[16.2 Interessekonflikter 20](#_Toc155952610)

[16.3 Anti-korrupsjon 20](#_Toc155952611)

[17 Eksportkontroll 20](#_Toc155952612)

[18 Revisjon 20](#_Toc155952613)

[19 Ingen representasjon eller formelt partnerskap 21](#_Toc155952614)

[20 Kommunikasjon mellom Partnerne 21](#_Toc155952615)

[21 0verdragelse av Konsortieavtalen 21](#_Toc155952616)

[22 Lovvalg og verneting 21](#_Toc155952617)

[23 Signaturer 21](#_Toc155952618)

[Vedlegg 1 Kontrakt Norges Forskningsråd 23](#_Toc155952619)

[Vedlegg X.. Tilsagnsbrev fra Innovasjon Norge/Siva til Bedrift X..., Katapult X… 24](#_Toc155952620)

[Vedlegg Y1 Prosjektbakgrunn 24](#_Toc155952621)

[Vedlegg Y2 Utfyllende beskrivelse av Partnernes forpliktelser 26](#_Toc155952622)

[Vedlegg Y3 Dokument for tiltredelse 29](#_Toc155952623)

# 1 Definisjoner

**Arbeidsplan**: Plan som konkretiserer Partnernes årlige forpliktelser og bidrag innenfor rammene av Prosjektbeskrivelsen og Finansieringsplanen.

**Finansieringsplan:** Plan for hvordan prosjektkostnadene skal finansieres gjennom Prosjektperioden.

**Force Majeure**: Upåregnelige og ekstraordinære omstendigheter utenfor Partnernes kontroll.

**Grønn plattform:** Tilskuddsordning som administreres og finansieres i fellesskap av Innovasjon Norge, Siva og Forskningsrådet.

**HMS:** Helse, arbeidsmiljø, ytre miljø og sikkerhet.

**Immaterielle Rettigheter:** Alle rettigheter til tekniske løsninger, metoder, prosesser og prosedyrer enten disse er patentert, kan patenteres eller ikke. Videre omfatter dette alle opphavsrettigheter og rettigheter til varemerker, design, plantesorter, databaser, kretsmønstre, tegninger, spesifikasjoner, prototyper, versjonslogger, bedriftshemmeligheter og lignende.

**Kommersiell Utnyttelse:** Direkte eller indirekte bruk av Prosjektresultater i utvikling og/eller markedsføring av produkt, tjeneste eller prosess, eller overdragelse og/eller lisensiering av Prosjektresultater til tredjepart. Forlagsmessig utgivelse regnes ikke som kommersiell utnyttelse.

**Konfidensiell Informasjon:** All informasjon, dokumentasjon eller materiale som knytter seg til eller konkretiserer en Partners eller Tilknyttet Enhets forretningsforhold, planer, forskningsopplysninger, metoder eller knowhow, herunder Prosjektbakgrunn og Prosjektresultat, og uavhengig av format og om den er merket "konfidensiell" eller ikke.

**Misligholdende Partner**: En Partner som Styringsgruppen anser for å ha misligholdt sine forpliktelser i Konsortieavtalen.

**Partner:** Partner, herunder også Prosjektansvarlig, som har signert denne konsortieavtalen og slike som tiltrer senere i henhold til punkt 3.1.

**Prosjektansvarlig:** Den Partner som er benevnt Prosjektansvarlig på forsiden til Konsortieavtalen.

**Prosjektbeskrivelse:** Faglig og administrativ beskrivelse og plan for gjennomføring av Prosjektet, inntatt som Vedlegg 1.

**Prosjektbakgrunn:** Kunnskap, herunder Immaterielle rettigheter, som en Partner bringer inn i Prosjektet. Den enkelte Partners Prosjektbakgrunn fremgår av Vedlegg "Y1".

**Prosjektet**: Den samlede aktiviteten som omfattes av prosjektbeskrivelsen i Vedlegg 1 og som fremgår på forsiden av denne Konsortieavtalen.

**Prosjektleder**: Personen som på vegne av Prosjektansvarlig skal ivareta den faglige fremdriften og gjennomføringen av Prosjektet.

**Prosjektperioden**: Perioden som Prosjektet utføres i, som angitt i prosjektbeskrivelsen.

**Prosjektresultater**: Alle resultater som skapes eller oppnås i arbeid som utføres i Prosjektet, herunder Immaterielle Rettigheter, uavhengig av om resultatene er vernet av lovgivning eller ikke.

**Rimelige og Rettferdige Vilkår:** Egnede vilkår, herunder eventuelle økonomiske betingelser eller bestemmelser om vederlagsfrihet, som tar høyde for de konkrete omstendighetene ved den aktuelle forespørsel om bruksrett, for eksempel den faktiske eller potensielle verdien av resultatene eller bakgrunnskunnskapen som det kreves bruksrett til, og/eller omfang, varighet eller andre karakteristika ved den forespeilede utnyttelse.

**Konsortieavtalen**: Disse generelle avtalevilkår med tilhørende vedlegg som listet i punkt 2.

**Styringsgruppe**: Prosjektets øverste og besluttende organ.

**Tilknyttet enhet:**

1. Enhet som direkte eller indirekte innehar mer enn 50 % av aksjekapitalen eller stemmene eller på annen måte direkte eller indirekte utøver kontroll med en av Partnerne (morselskap).
2. Enhet hvor en av Partnerne direkte eller indirekte innehar mer enn 50 % av aksjekapitalen eller stemmene eller på annen måte direkte eller indirekte utøver kontroll (datterselskap).
3. Enhet hvis aksjekapital eller stemmer direkte eller indirekte og med mer enn 50 % innehas av eller som på annen måte direkte eller indirekte kontrolleres av ett eller flere foretak som direkte eller indirekte har mer enn 50 % av aksjekapitalen eller stemmene eller på annen måte direkte eller indirekte utøver kontroll med en av Partnerne (søsterselskap).

# 2 Formål og omfang

Denne Konsortieavtalen regulerer forholdet mellom Partnerne i Prosjektet, herunder deres rettigheter og plikter. Prosjektansvarlig har på Partnernes vegne fått tilsagn om støtte fra Grønn plattform ved Innovasjon Norge (IN), Siva og Norges forskningsråd (NFR) for å gjennomføre Prosjektet.

Konsortieavtalen består av denne konsortieavtalen og følgende vedlegg

Vedlegg 1-X: Kontrakten mellom NFRog Prosjektansvarlig "navn prosjektansvarlig" og tilsagnsbrevene mellom Innovasjon Norge og Bedrift XX, Innovasjon Norge og Bedrift XX…, og Siva og "katapult XX".

Vedlegg Y1: Prosjektbakgrunn

Vedlegg Y2: Utfyllende beskrivelse av de enkelte Partnernes forpliktelser til å utføre forskningsarbeid og/eller yte finansielle bidrag i tråd med Prosjektbeskrivelse og Finansieringsplan for Prosjektet.

Vedlegg Y3: Dokument for tiltredelse

Ved eventuell motstrid mellom Konsortieavtalen og bestemmelsene i Kontrakten som er inngått mellom Norges forskningsråd og Prosjektansvarlig "navn prosjektansvarlig" og tilsagnsbrevene mellom Innovasjon Norge og Bedrift XX, Innovasjon Norge og Bedrift XX…, og Siva og "katapult XX" skal kontraktene (Vedlegg 1-X) ha forrang. Ved eventuell motstrid mellom øvrige vedlegg i Konsortieavtalen (vedlegg Y1-Y3) og Konsortieavtalen, skal Konsortieavtalen ha forrang.

# 3 Inngåelse, varighet, fratreden og førtidig avslutning

## 3.1 Inngåelse

Konsortieavtalen trer i kraft fra det tidspunkt alle Partnerne har signert, med virkning fra oppstart av Prosjektperioden.

Innlemmelse av nye Partnere i Prosjektet etter oppstart krever skriftlig godkjenning av Grønn plattform, i tillegg til enstemmig godkjenning av Partnerne. En godkjent ny Partner tiltrer Konsortieavtalen ved signering av et tiltredelsesdokument inntatt i Vedlegg Y3. Den nye Partneren vil fra signering av tiltredelsesdokumentet ha rett til å være representert i Styringsgruppen, og vil fra samme tidspunkt være forpliktet til å utføre forskningsaktiviteter og/eller bidra med finansiering som nærmere angitt i vedleggene til Konsortieavtalen.

Styringsgruppen skal vurdere behovet for, og eventuelt foreslå endringer i Konsortieavtalens vedlegg som følge av nye Partneres tiltredelse i Prosjektet. Slike endringer trer i kraft ved ny Partners signering av tiltredelsesdokument.

## 3.2 Varighet

Konsortieavtalen gjelder i Prosjektperioden, frem til Prosjektet er ferdigstilt og Partnerne har oppfylt alle sine forpliktelser i henhold til Konsortieavtalen. Etter dette tidspunkt opphører Konsortieavtalen automatisk med unntak av punkt 8 Eiendomsrett, punkt 9 Bruksrett, punkt 10 Offentliggjøring, punkt 13 Partnernes ansvar overfor hverandre, punkt 14 Konfidensialitet, samt punkt 22 Lovvalg og verneting, som har gyldighet også etter Konsortieavtalens opphør.

## 3.3 Fratreden

En Partner, med unntak av Prosjektansvarlig, som ønsker å avslutte sin deltakelse i Prosjektet, skal sende et skriftlig varsel om dette til Styringsgruppen. Styringsgruppen orienterer Prosjektansvarlig som igjen ber om godkjenning fra Grønn plattform på om Prosjektet kan fortsette med endret Partnersammensetning. Varsel om fratreden skal sendes Prosjektansvarlig innen ….dato… for å få virkning fra ….dato… det påfølgende år.

Dersom Prosjektets gjennomførbarhet i vesentlig grad er avhengig av fratredende Partner, plikter nevnte Partner, ved forhandlinger og eventuelt etter nærmere avtale, å legge forholdene til rette for at øvrige Partnere kan videreføre Prosjektet. Det omfatter også tilgang til, og bruksrett til, Prosjektbakgrunn og informasjon som er nødvendig for ferdigstillelse av Prosjektet.

Gjenværende Partnere skal gjøre rimelige forsøk på å omfordele fratredende Partners oppgaver og forpliktelser og midler seg imellom, og med eventuell tredjepart som Partnerne og Grønn plattform godtar som ny Partner. Dette forutsetter at vedkommende tredjepart aksepterer å bli bundet av vilkårene i denne Konsortieavtalen.

En Partner som fratrer Prosjektet i henhold til 3.3, skal yte slike finansielle bidrag som vedkommende har forpliktet seg til frem til fratredelsestidspunktet. Fra tidspunkt for fratreden blir Partneren fritatt fra sine rettigheter og plikter i henhold til Konsortieavtalen, med unntak av slike forpliktelser som er nevnt i punkt 3.2, som skal fortsette å gjelde også etter fratreden.

## 3.4 Førtidig avslutning

Partnerne kan ved enstemmighet, og i samråd med Grønn plattform, beslutte førtidig avslutning av Prosjektet. Ved slik førtidig avslutning, og i den grad Partnerne har utført arbeid mot avtalt kompensasjon, vil Partnerne få dekket godkjente kostnader frem til tidspunkt for avslutning av Prosjektet.

Dersom avtalen som er inngått med Grønn plattform blir hevet eller prosjektet avsluttes, skal Konsortieavtalen automatisk opphøre med en rett for Partnerne til å bli kompensert for arbeid og kostnader som angitt i forrige punkt.

Partnernes rett til kompensasjon etter første og andre ledd gjelder i den utstrekning det er tilgjengelige midler for dette i Prosjektet, eller at Grønn plattform ikke krever midlene tilbakebetalt.

Ved førtidig avslutning av Prosjektet vil Partnerne ha en bruksrett, som angitt i punkt 9.2, til de Prosjektresultater som foreligger på tidspunkt for avslutning. Partenes rettigheter og plikter, som nevnt i punkt 3.2, skal fortsette å gjelde også etter avslutning.

# 4 Partnernes forpliktelser

Hver av Partnerne skal utføre det forskningsarbeid og/eller yte slike bidrag, herunder finansielle, som vedkommende har forpliktet seg til under Konsortieavtalen. De enkelte Partnernes bidrag fremgår av Prosjektbeskrivelsen og Finansieringsplanen, samt eventuelle utfyllende beskrivelser i Vedlegg Y2.

Partnerne plikter å utføre sine oppgaver på en effektiv og profesjonell måte, og ellers i tråd med de kvalitetskrav knyttet til utførelsen som gjelder blant anerkjente aktører innen forskning og utvikling. Oppgavene skal utføres i samsvar med etiske krav og legge til rette for etterprøvbarhet.

Forskning er etter sin art beheftet med usikkerhet med hensyn til hvilke resultater som kan oppnås. Ingen av Partnerne er følgelig ansvarlig overfor de øvrige for å oppnå et bestemt resultat eller et bestemt mål som er satt for forskningsaktiviteten såfremt vilkårene knyttet til utførelsen av forskningsaktiviteten, som angitt ovenfor, er overholdt.

Partnerne skal omgående varsle Prosjektansvarlig om forhold av betydning for Prosjektets gjennomføring.

Partnerne skal fremskaffe informasjon og annet materiale som er nødvendig for at en Partner eller Styringsgruppen skal kunne utføre sine oppgaver i henhold til Konsortieavtalen, og samtidig påse at dette er så korrekt og oppdatert som mulig.

Prosjektet skal utføres i samsvar med gjeldende lover og forskrifter. Med mindre annet følger av Konsortieavtalen, er hver av Partnerne selv ansvarlig for eventuelle tillatelser de trenger for å utføre sine oppgaver i Prosjektet.

# 5 Prosjektansvarlig sine plikter, rollen som Prosjektleder

I tillegg til sine plikter som Partner, jf. punkt 4, har Prosjektansvarlig et overordnet og koordinerende ansvar knyttet til den praktiske gjennomføringen av Prosjektet, samt et oppfølgingsansvar overfor Grønn plattform.

Prosjektansvarlig oppnevner en Prosjektleder som i det daglige skal ivareta Prosjektansvarlig sine oppgaver, herunder sørge for Prosjektets fremdrift i tråd med bestemmelsene i Konsortieavtalen.

Prosjektansvarlig skal

1. være bindeledd mellom Partnerne og Grønn plattform, og utføre de oppgaver som er tillagt Prosjektansvarlig i prosjektbeskrivelsen og Konsortieavtalen
2. forvalte Grønn plattforms økonomiske bidrag som Partnerne mottar fra Forskningsrådet
3. holde oversikt over, og koordinere fremdrift og ressursbruk i Prosjektet i henhold til Prosjektbeskrivelsen og godkjent Arbeidsplan
4. samarbeide med Partnerne og deres utpekte kontaktpersoner, samt føre oppdatert liste over sistnevnte
5. påse at Partnerne overholder sine forpliktelser etter Konsortieavtalen
6. utarbeide og avgi rapporter til Grønn plattform i henhold til inngåtte avtaler med disse
7. forberede og innkalle til møter i Styringsgruppen, herunder å utarbeide agenda og forslag til beslutninger
8. holde en oppdatert liste over alle vedtak som fattes av Styringsgruppen
9. lede møter, utarbeide møtereferater, samt sørge for at Styringsgruppens vedtak og instruksjoner følges opp og iverksettes
10. utarbeide utkast til Arbeidsplan for Prosjektet for fremleggelse og godkjenning i Styringsgruppen
11. rapportere om fremdrift og ressursbruk til Styringsgruppen, samt foreslå tiltak for å avhjelpe eventuelle avvik
12. omgående varsle Styringsgruppen om forhold av betydning for gjennomføring av Prosjektet
13. innenfor rammene av taushetsplikten i punkt 14, gi Partnerne tilgang til dokumenter knyttet til Prosjektet som er nødvendige for at Partneren skal kunne ivareta egne rettigheter etter Konsortieavtalen
14. utarbeide sluttrapport for prosjektet, inkludert godkjent prosjektregnskap for kostnader finansiert av Forskningsrådet

Prosjektansvarlig ved Prosjektleder rapporterer til Styringsgruppen.

# 6 Styringsgruppen

## 6.1 Oppgaver og sammensetning

Styringsgruppen er Prosjektets øverste og besluttende organ. Styringsgruppen skal følge opp at de planer og intensjoner som ligger til grunn for Prosjektet og Konsortieavtalen blir innfridd, og at den virksomhet som kommer frem av Prosjektbeskrivelsen, Finansieringsplanen og Arbeidsplanen blir realisert innenfor vedtatte tids- og kostnadsrammer.

Hver av Partnerne har rett til å oppnevne ett medlem til Styringsgruppen. Den prosjektansvarliges medlem, som skal være en annen enn prosjektleder, leder styringsgruppen. En Partner som ikke har oppnevnt et medlem til Styringsgruppen er like fullt bundet av dens vedtak. I tråd med prosjektbeskrivelsen består Styringsgruppen av følgende deltagere:

|  |  |
| --- | --- |
| Navn på Partner | Navn på medlem |
|  |  |
|  |  |

## 6.2 Innkalling og gjennomføring av møter

Styringsgruppen skal gjennomføre ordinære møter minimum én gang i året eller etter avtalt møteplan. Det skal innkalles til ekstraordinært møte dersom minst én av Partnerne ønsker det.

Innkalling til ordinære møter skal sendes ut senest 20 virkedager (forslag) i forkant av ordinære møter, og 10 virkedager (forslag) i forkant av ekstraordinære møter. Innkallingen skal inneholde agenda, eventuelle forslag til vedtak og nødvendig underlagsdokumentasjon. Eventuelle forslag til vedtak skal tydelig identifiseres.

Styringsgruppens møter kan gjennomføres som video- eller telefonkonferanse.

Vedtak i Styringsgruppen kan fattes uten møte ved at lederen sender ut forslag elektronisk med påfølgende avstemning via e-post. Forslag skal sendes ut minimum 3 virkedager (forslag) i forkant av avstemningen, og avsenderen skal forsikre seg om at alle medlemmene i Styringsgruppen har mottatt e-posten. Det skal tydelig fremgå at det skal fattes et vedtak.

## 6.3 Stemmeregler

Vedtak fattes med 2/3 flertall. Styringsgruppen er beslutningsdyktig når 1/2 av medlemmene er til stede i møtet eller deltar i en elektronisk avstemning, enten personlig eller representert ved fullmektig.

I saker som vesentlig endrer den enkelte Partners rettigheter og plikter i Prosjektet, fattes vedtak ved enstemmighet. Slike vedtak forutsetter at alle medlemmene i Styringsgruppen deltar i avstemningen. Endring av Konsortieavtalen og vedtakelse av årlige budsjetter krever enstemmighet blant Partnerne.

Medlemmene i Styringsgruppen har én stemme hver. En Partner har ikke stemmerett i en sak om eget mislighold av Konsortieavtalen og konsekvensene av dette*.*

## 6.4 Referat, formalisering av vedtak

Leder av Styringsgruppen skriver referat fra møtene og distribuerer disse elektronisk til øvrige medlemmer i Styringsgruppen innen 10 virkedager (forslag) etter at møtet ble avholdt. Dersom det ikke innen 10 virkedager (forslag) fra utsendelse av referatet er innkommet innvendinger eller merknader, anses referatet som godkjent.

Eventuelle vedtak fattet av Styringsgruppen i møte skal fremgå tydelig av referatet. Vedtaket er først gyldig og bindende for Partnerne etter at referatet er godkjent.

# 7 Økonomi og styring

## 7.1 Arbeidsplan

Styringsgruppen skal vedta en årlig arbeidsplan for Prosjektet. Arbeidsplanen skal danne grunnlaget for den tekniske og økonomiske gjennomføringen av Prosjektet i tråd med Prosjektbeskrivelsen og Finansieringsplanen.

## 7.2 Fordeling av midler

Prosjektansvarlig mottar og administrerer Forskningsrådets økonomiske bidrag til Prosjektet på vegne av Partnerne XX.. Partnerne som ikke er nevnt over og som får støtte fra Grønn plattform, mottar støtte via egne tildelinger fra henholdsvis Innovasjon Norge og Siva.

Prosjektansvarlig forestår utbetaling av Forskningsrådets midler i henhold til vedtatt arbeidsplan, rapporter godkjent av Grønn plattform, og faktureringsrutiner som angitt i punkt 7.3.

Utbetaling fra Innovasjon Norge og Siva er regulert i respektive tilsagnsbrev.

En Partner er kun berettiget til å få betalt for oppgaver den utfører eller får utført, og kostnader den pådrar seg, i henhold til vedtatt arbeidsplan.

Hver av Partnerne skal i tråd med egne revisjons- og styringsprinsipper være fullt ut ansvarlig for å dokumentere sine prosjektkostnader, både overfor Grønn plattform og de øvrige Partnerne. Dokumentasjon skal gis på forespørsel fra enten Prosjektansvarlig eller Grønn plattform.

En Partner som benytter mindre enn tildelt andel av prosjektmidlene, vil kun få dekket sine faktiske og berettigede kostnader i henhold til arbeidsplanen. En Partner som benytter mer enn tildelt andel av prosjektmidlene tildelt fra enten Forskningsrådet, Innovasjon Norge eller Siva, vil kun få dekket faktiske og berettigede kostnader oppad begrenset til størrelsen på den tildelte andel prosjektmidler fra enten Forskningsrådet, Innovasjon Norge eller Siva.

Mottatte midler som en Partner ikke kan dokumentere at er faktiske og berettigede kostnader i henhold til arbeidsplanen, skal betales tilbake. En Misligholdende Partner skal også dekke eventuelle tilleggskostnader som de øvrige Partnerne pådrar seg som følge av misligholdet.

## 7.3 Fakturering

Prosjektet er en del av utbetalingsordningen «Utbetaling av tilskudd på faktura». Med mindre annet er særskilt avtalt, skal Partnerne som mottar støtte fra Forskningsrådet fakturere Prosjektansvarlig fortløpende for inneværende års bevilgning. Det skal sendes faktura minimum hvert tertial, i samsvar med utbetalingene fra Forskningsrådet, i henhold til dokumenterte utgifter og i tråd med arbeidsplanen.

Korrekte fakturaer skal betales innen 30 dager fra mottak, med mindre annet er særskilt avtalt.

Ved forsinket betaling vil det bli beregnet forsinkelsesrente i henhold til forsinkelsesrenteloven.

Siste frist for å sende inn faktura er 10. januar året etter det kalenderåret kostnadene påløp.

## 7.4 Prosjektansvarliges tilbakeholdsrett

Overfor en Misligholdende Partner har Prosjektansvarlig rett til å holde tilbake, og kreve tilbakebetaling av Prosjektets midler fra Forskningsrådet. For Partnere som mottar midler fra Innovasjon Norge og Siva så er dette regulert i tilsagnsbrevet.

## 7.5 Prosjektavslutning

Prosjektansvarlig er ansvarlig for gjennomføringen av prosjektavslutning og utarbeidelsen av en sluttrapport for Prosjektet, inkludert prosjektregnskap for Prosjektet.

# 8 Eiendomsrett

## 8.1 Eiendomsrett til Prosjektbakgrunn

Eiendomsrett til Prosjektbakgrunn som den enkelte Partner bringer inn i Prosjektet skal forbli hos den Partner som brakte den inn. Prosjektbakgrunn som inngår i Prosjektet fra oppstart, herunder betingelser for bruken, fremgår av Vedlegg Y1.

Prosjektbakgrunn som bringes inn i Prosjektet underveis i Prosjektperioden skal skriftlig forelegges Prosjektansvarlig, godkjennes av Styringsgruppen, og inntas i Vedlegg Y1 sammen med betingelser for bruken. Godkjent ny Prosjektbakgrunn skal gjøres kjent for Partnerne.

## 8.2 Eiendomsrett til Prosjektresultater

Eiendomsrett til Prosjektresultater skal tilfalle den Partner som har skapt dem.

Dersom to eller flere Partnere sammen har skapt Prosjektresultater, skal de ha felles eierskap til disse. Partnernes ideelle eierandel skal tilsvare den respektive Partners forholdsmessige intellektuelle bidrag til det aktuelle Prosjektresultat.

Partnere som eier Prosjektresultater i fellesskap skal, innen 6 måneder fra de aktuelle Prosjektresultater ble skapt, enes om avtale om utnyttelse av disse Prosjektresultater, herunder eventuelle beskyttelsestiltak og kostnadsfordeling for slike. Sameieavtalen bør som et minimum omfatte følgende punkter:

* En tydelig angivelse av Prosjektresultatet, herunder den enkelte Partners eierandel.
* Bestemmelser om hvilken sameier som skal ha ansvar for å beskytte og vedlikeholde Prosjektresultatet, herunder dennes fullmakter.
* En detaljert plan for hvordan Prosjektresultater skal beskyttes, forsvares, vedlikeholdes og brukes, herunder en plan for forretningsmessig utnyttelse.

Dersom eier av Prosjektresultat som ikke er forskningsinstitusjon i løpet av en periode på 2 år fra Prosjektresultatene ble skapt, ikke har tatt rimelige skritt for videreutvikling og/eller Kommersiell Utnyttelse, skal Partnere som er forskningsinstitusjoner ha fortrinnsrett til vederlagsfri overtakelse av eiendomsretten til slike Prosjektresultater. Dersom flere Partnere ønsker slik fortrinnsrett, skal disse Partnerne eie de aktuelle Prosjektresultater i fellesskap og skal inngå avtale som angitt i ovenstående avsnitt.

## 8.3 Overføring av eiendomsrett til Prosjektresultater

Partnerne kan overføre eierskap til egne Prosjektresultater til andre Partnere eller tredjeparter så fremt dette ikke hindrer eller begrenser de øvrige Partnernes rettigheter og tilgang til slike Prosjektresultater som angitt i Konsortieavtalen.

Eventuell overføring av eierskap til Prosjektresultater i Prosjektperioden krever 30 virkedagers forutgående skriftlige varsel til de andre Partnerne, med mindre slikt varsel er forbudt etter gjeldende regler om innsideinformasjon i verdipapirhandelloven.

## 8.4 Beskyttelse av Prosjektresultater

Den som har eiendomsretten til Prosjektresultater plikter å undersøke mulighetene for å beskytte, herunder patentbeskytte, slike Prosjektresultater.

I vurderingen av mulige beskyttelsestiltak, og omfanget og gjennomføringen av disse, skal også de øvrige Partneres legitime hensyn tas med i betraktning, herunder ivaretakelse av de bruksrettigheter som fremgår av denne Konsortieavtalen.

## 8.5 Statsstøtte

Det skal sikres at foretakene som deltar i prosjektet ikke mottar indirekte statsstøtte, slik dette er beskrevet i det europeiske overvåkningsorganet EFTA Surveillance Authority ("ESA") sine retningslinjer for statsstøtte til forskning, utvikling og innovasjon §§ 26 og 29.

# 9 Bruksrett

## 9.1 Bruksrett til Prosjektbakgrunn

Partnerne og deres Tilknyttede Enheter har en vederlagsfri, ikke-eksklusiv, ikke-viderelisensierbar bruksrett til Prosjektbakgrunn som er nødvendig for utførelse av eget arbeid i Prosjektet.

Bruksrett til andres Prosjektbakgrunn utenfor Prosjektet, og som er nødvendige for Partners og dennes Tilknyttede Enheters utnyttelse av egne Prosjektresultater og bruksrettigheter i henhold til denne Konsortieavtalen, skal gis på de betingelser som fremgår av Vedlegg 2.

## 9.2 Bruksrett til Prosjektresultater

I Prosjektperioden har Partnerne og deres Tilknyttede Enheter en vederlagsfri, ikke-eksklusiv, ikke- viderelisensierbar bruksrett til Prosjektresultater som er nødvendig for gjennomføringen av deres arbeid i Prosjektet.

Partnerne og deres Tilknyttede Enheter har en ikke-eksklusiv, ikke-viderelisensierbar, ugjenkallelig, verdensomspennende rett til bruk av Prosjektresultater.

Bruksrett gis på Rimelige og Rettferdige Vilkår.

Bruksretten som fremgår av dette punkt, omfatter en rett for Partnerne og deres Tilknyttede Enheter til å la eventuelle leverandører og underleverandører benytte den lisensierte teknologi på sine vegne i oppdrag som utføres for Partneren.

Eventuell avtale om eksklusiv bruksrett til Prosjektresultater, krever skriftlig bekreftelse om avståelse av slik bruksrett fra de øvrige Partnerne.

## 9.3 Undervisnings– og forskningsformål

Hver Partner og dennes Tilknyttede Enheter har en ikke-eksklusiv, ikke-viderelisensierbar, vederlagsfri, ugjenkallelig, verdensomspennende rett til å bruke andre Partneres Prosjektresultater i forbindelse med undervisnings- og forskningsformål.

## 9.4 Bruksrett for nye Partnere

Prosjektresultater som er utviklet forut for tiltredelse av en ny Partner til Konsortieavtalen skal, for denne nye Partners vedkommende, regnes for Prosjektbakgrunn.

## 9.5 Bruksrett for Partnere som forlater Prosjektet

En Partner som forlater Prosjektet skal gi de gjenværende Partnere bruksrett som angitt i Konsortieavtalen, som om han fortsatt var Partner.

En Partner som velger å avslutte sin deltagelse i Prosjektet skal ha bruksrett til Prosjektresultater utviklet frem til tidspunkt for fratreden, og som ellers fremgår av Konsortieavtalen. Vedkommende Partner har ingen rettigheter til Prosjektresultater utviklet i Prosjektet etter tidspunkt for fratreden.

## 9.6 Særlig regulering av bruksrett til programvare

Bruksrett til Prosjektbakgrunn og Prosjektresultater som angitt i Konsortieavtalen omfatter ikke tilgang til kildekode og objektkode, eller noen annen dokumentasjon for programvare det gis bruksrett til.

# 10 Offentliggjøring

Prosjektresultater skal normalt offentliggjøres så raskt som mulig. Formidlingstiltak og formidlingsplaner som er beskrevet i FoU-avtalen skal oppdateres ved avslutning av Prosjektet og gjennomføres i samråd mellom Partnerne.

Dersom mastergrad-, ph.d- og/eller post.doc-arbeid som inngår i Prosjektet, er formålet at dette arbeidet skal offentliggjøres. Ingen av bestemmelsene i denne Konsortieavtalen skal tolkes eller anvendes på en slik måte at oppnåelse av mastergrad og/eller doktorgrad forhindres.

Partnerne har, innenfor de rammer som er beskrevet i dette punkt, rett til å offentliggjøre Prosjektresultater de selv har eiendomsrett til, jf. punkt 8.2 første avsnitt.

Partnere med felles eiendomsrett til Prosjektresultater kan offentliggjøre slike i fellesskap. Forfatterskap og medforfatterskap skal angis i tråd med prinsippene i Vancouveranbefalingene (http://www.icmje.org/).

Planer om offentliggjøring skal sendes via Prosjektleder til Styringsgruppen. Partnerne har en frist på 45 virkedager fra slik melding ble gitt Prosjektleder, til å begjære midlertidig utsettelse av offentliggjøringen. Eventuell utsettelse av offentliggjøring skal være begrunnet i at Partneren

1. har legitime kommersielle interesser som kommer i fare ved en eventuell offentliggjøring

eller

1. vil få vanskeligheter med å beskytte Prosjektresultater eller Prosjektbakgrunn

I henhold til universitets- og høyskoleloven må styret hos Partner som er utdanningsinstitusjon fatte vedtak om midlertidig hemmelighold for Prosjektresultater som er frembrakt av universitets- og høyskoleansatte. For innsending av patentsøknad skal det i slike tilfeller som hovedregel gis 90 dagers frist etter at en Partner har begjært utsettelse. Det kan i slike tilfeller ikke gis mer enn 6 måneders frist fra en Partner har begjært utsettelse.

En Partner skal ikke offentliggjøre en annen Partners Prosjektresultater eller Prosjektbakgrunn. I de tilfeller hvor slike Prosjektresultater eller Prosjektbakgrunn er integrert med Partnerens Prosjektresultater, kreves den annen Partners skriftlige forhåndssamtykke. Et slikt samtykke kan ikke nektes uten saklig grunn og skal begrunnes skriftlig innen 30 virkedager etter mottatt skriftlig henvendelse.

# 11 Mislighold

Dersom en Partner misligholder sine forpliktelser i henhold til Konsortieavtalen vil Prosjektansvarlig, eventuelt Styringsgruppen hvis det er Prosjektansvarlig som er i mislighold, gi vedkommende Partner en skriftlig advarsel med en rimelig frist for å rette opp forholdet.

Dersom misligholdet ikke er rettet innen fristen, kan Styringsgruppen fatte beslutning om at Partneren er å anse som Misligholdende Partner og, i samråd med Grønn plattform, avgjøre hva konsekvensene skal være. Styringsgruppens beslutning kan blant annet gå ut på overføring av Misligholdende Partners avtalte oppgaver til en annen Partner, eller heving av Konsortieavtalen overfor vedkommende Misligholdende Partner.

Misligholdende Partnere som må fratre som følge av heving av Konsortieavtalen, jf. forrige avsnitt, plikter å legge forholdene til rette for at øvrige Partnere kan videreføre Prosjektet, uten krav på kompensasjon.

En Misligholdende Partner mister umiddelbart sin bruksrett etter Konsortieavtalen ved mottak av formell beslutning om heving fra Styringsgruppen, men vil fortsatt være forpliktet til å gi de øvrige Partnere bruksrett til egen Prosjektbakgrunn og Prosjektresultater som angitt i Konsortieavtalen.

En Misligholdende Partners øvrige rettigheter og plikter etter Konsortieavtalen faller bort fra det tidspunkt Styringsgruppen fatter beslutning om heving overfor vedkommende Misligholdende Partner, med unntak av bestemmelsene som nevnt i Konsortieavtalens punkt 3.2 som fortsatt skal gjelde også etter heving av Konsortieavtalen.

Eventuelt utbetalte, ubenyttede midler mottatt som ledd i utføring av oppgaver i Prosjektet skal tilbakebetales.

# 12 Bruk av underleverandører

En Partner som engasjerer underleverandører eller som på annen måte involverer tredjeparter (inkludert Tilknyttede Enheter) i utførelsen av oppgaver i Prosjektet forblir fullt ut ansvarlig for disses handlinger og leveranser som om de var deres egne, herunder at betingelsene i denne Konsortieavtalen blir ivaretatt.

# 13 Partnernes ansvar overfor hverandre

## 13.1 Ingen garantier

Partnerne innestår ikke for at informasjon eller materiale (inkludert Prosjektbakgrunn og Prosjektresultater) som de gir eller stiller til rådighet for de øvrige Partnerne i Prosjektet er feilfrie, komplette, egnet for et bestemt formål eller anvendelige for mottakers behov. Partnerne innestår heller ikke for at slik informasjon eller materiale ikke krenker, eller vil kunne krenke, tredjeparts immaterielle- eller andre rettigheter. Partnerne plikter umiddelbart å varsle de øvrige Partnerne dersom de blir kjent med, eller har grunn til å tro, at en krenkelse av tredjeparts rettigheter har eller vil kunne finne sted.

En Partner som mottar eller gjør bruk av slik informasjon eller materiale som nevnt i første ledd er selv fullt ut ansvarlig for bruken. En Partner som avgir bruksrettigheter kan ikke holdes ansvarlig for eventuelle krenkelser av tredjeparts immaterielle- eller andre rettigheter som følge av at en annen Partner utøver sin bruksrett.

## 13.2 Ansvarsbegrensning

Partnerne er ikke ansvarlig overfor de andre Partnerne for noe indirekte tap eller konsekvenstap som følge av mislighold av Konsortieavtalen. En Partners samlede ansvar under Konsortieavtalen skal uansett være begrenset oppad til et beløp tilsvarende verdien av den aktuelle Partners bidrag til Prosjektet som angitt Finansieringsplanen og konkretisert i Vedlegg Y2.

Ovenfor nevnte ansvarsbegrensninger får ikke anvendelse hvor tapet eller skaden skyldes et grovt uaktsomt eller forsettlig forhold på Misligholdende Partners hånd.

## 13.3 Skadesløsholdelse

Partnerne skal holde hverandre gjensidig skadesløs for eventuell skade på eget personell, eiendom eller utstyr. Denne skadesløsholdelse får ikke anvendelse hvor tapet eller skaden skyldes et grovt uaktsomt eller forsettlig forhold på skadevoldende Partners hånd. Hver Partner er ansvarlig for, og skal holde de øvrige Partnere skadesløs for skade han forårsaker overfor tredjeparter.

## 13.4 Force Majeure

Partnerne kan ikke holdes ansvarlig for eventuelt mislighold av forpliktelser etter Konsortieavtalen som skyldes Force Majeure. Partnerne skal umiddelbart varsle Prosjektleder om slike Force Majeure-situasjoner. Dersom hindringene varer eller forventes å vare mer enn 6 uker, eller vil ha alvorlige konsekvenser for andre Partneres gjennomføring av Prosjektet, kan Styringsgruppen beslutte omfordeling av oppgaver i Prosjektet.

# 14 Konfidensialitet

Partnerne plikter i Prosjektperioden, og for en påfølgende periode på 3 år, å holde hemmelig all Konfidensiell Informasjon de får kjennskap til i forbindelse med Prosjektet, og å oppbevare denne på en sikker måte. Konfidensialitetsforpliktelsen omfatter ikke utlevering av Konfidensiell Informasjon til ansatte og tredjeparter, herunder Tilknyttede Enheter, leverandører og underleverandører, hvor tilgang til Konfidensiell Informasjon er nødvendig for å utføre oppgaver i Prosjektet eller å nyttiggjøre seg Prosjektresultater.

Konfidensiell Informasjon skal kun benyttes til å utføre oppgaver i Prosjektet og å nyttiggjøre seg Prosjektresultater, eller som avtalt med eller forutsatt av den utleverende Partner. Partnerne skal påse at alle ansatte og tredjeparter, herunder Tilknyttede Enheter, leverandører og underleverandører, som gis tilgang til Konfidensiell Informasjon blir gjort kjent med og overholder ovennevnte konfidensialitetsforpliktelse. Ved behov skal det inngås egen konfidensialitetsavtale med tilsvarende innhold som i dette punkt 14.

Følgende informasjon regnes ikke som Konfidensiell Informasjon:

1. Informasjon som allerede var kjent for vedkommende Partner på det tidspunkt den ble mottatt.
2. Informasjon som er eller blir allment kjent på annen måte enn ved brudd på konfidensialitetsforpliktelse under denne Konsortieavtalen.
3. Informasjon som mottas fra tredjepart uten kjente konfidensialitetsforpliktelser.
4. Informasjon som er utviklet av en Partner uten bruk av Konfidensiell Informasjon.

Ovennevnte konfidensialitetsforpliktelse skal ikke hindre offentliggjøring av Prosjektresultater i tråd med bestemmelsene i punkt 10 eller utøvelse av Bruksrettigheter som gitt i punkt 9 i denne Konsortieavtalen. Konfidensialitetsforpliktelsen hindrer heller ikke utlevering av Konfidensiell Informasjon til Grønn plattform eller lovpålagt utlevering til domstoler og andre offentlige myndigheter, samt utlevering i medhold av Lov om rett til innsyn i dokument i offentleg verksemd (offentleglova).

# 15 Helse, Miljø og Sikkerhet

Hver av Partnerne (og deres underleverandører) som skal utføre oppgaver i Prosjektet skal planlegge og gjennomføre arbeidet på en måte som sikrer at liv ikke vil gå tapt, og at helseskader, skade på anlegg og utstyr, forurensning og utslipp ikke oppstår, samt at produksjon og/eller prosesser ikke stopper opp.

Det forutsettes at Partnerne har implementert egne HMS-retningslinjer og et styringssystem som er basert på HMS-lovgivningen og tilpasset den enkelte Partners virksomhet og størrelse. Retningslinjene og styringssystemet skal ha en klar tilslutning fra den enkelte Partners ledelse og omfattes av årlig revisjon.

Partnerne skal uten ugrunnet opphold rapportere hendelser, ulykker og nestenulykker i tilknytning til Prosjektet til Prosjektansvarlig.

Prosjektansvarlig skal uten ugrunnet opphold rapportere hendelser, ulykker og nestenulykker til Styringsgruppen.

En Partner som utfører arbeid på anlegg eller installasjon tilhørende en annen Partner, plikter å følge anleggseiers til enhver tid gjeldende regler og retningslinjer.

# 16 Etikk, interessekonflikter og anti-korrupsjon

## 16.1 Etikk

Hver av Partnerne forplikter seg til å opprettholde de høyeste etiske standarder på sitt arbeid med Prosjektet. Hver av Partnerne skal sørge for at alle dens ansatte, styremedlemmer og underleverandører forplikter seg til det samme.

## 16.2 Interessekonflikter

Hver av Partnerne skal unngå interessekonflikter i sin kontakt med organisasjoner og/eller personer som skal utføre oppgaver i tilknytning til Prosjektet.

## 16.3 Anti-korrupsjon

Hver av Partnerne skal gjennomføre Prosjektet på en slik måte at korrupsjon, misbruk av midler og uregelmessigheter motvirkes. Partnerne skal, uten unødig opphold, underrette Styringsgruppen om indikasjoner på korrupsjon og misbruk av midler som Partneren blir oppmerksom på under gjennomføringen av Prosjektet. Videre plikter Partnerne, i utøvelsen av virksomheten som omfattes av Konsortieavtalen, ikke å akseptere eller tilby noen form for gave, tilbud, betaling eller fordeler som innebærer lovstridig eller korrupt praksis.

# 17 Eksportkontroll

En Partner som eksporterer, plikter å overholde gjeldende regelverk for eksportkontroll. Hvis en Partner utfører arbeid, herunder eksport av produkter, teknologi og programvare som krever eksporttillatelse, skal Partner i god tid søke om nødvendige tillatelser og sørge for at øvrige Partnere har tilgang til kopier med klassifikasjonsdokumentasjon (ECCN) på søknadstidspunktet. En Partner skal holde øvrige Partnere skadesløse for enhver bot, kostnad og ethvert ansvar som måtte oppstå som følge av vedkommende Partners brudd på denne bestemmelsen.

# 18 Revisjon

I Prosjektperioden, og i 24 måneder etter utløp av det kalenderår hvor Prosjektet fullføres eller avsluttes, har hver av Partnerne rett til å revidere Prosjektets regnskap, dokumenter med videre, herunder informasjon knyttet til HMS. Slik revisjon skal gjennomføres innenfor normal arbeidstid i Prosjektansvarliges lokaler. Prosjektansvarlig og andre Partnere plikter å gi revisorene tilgang til alle sine systemer og data som er nødvendige for revisjonen, og skal ellers sørge for at revisjonen kan gjennomføres effektivt og uten unødvendige forsinkelser. Alle kostnader knyttet til en revisjon skal bæres av reviderende Partner(e). Skriftlig varsel om revisjon skal sendes Prosjektansvarlig, med kopi til de øvrige Partnerne, minst 30 virkedager før revisjonen er planlagt startet.

Dersom flere Partnere ønsker å gjennomføre revisjon skal revisjonen skje samtidig, eventuelt av en felles revisjonsgruppe. Revisjonen skal gjennomføres på en måte som medfører minst mulig ulempe.

I henhold til kontrakten med Forskningsrådet, har Forskningsrådet og Riksrevisjonen til enhver tid rett til å kontrollere at de tildelte midler brukes i henhold til kontrakten. Partnerne plikter på anmodning fra Forskningsrådet og/eller Riksrevisjonen å legge frem de bilag, timelister, beregninger og annet relevant underlagsmateriale som etterspørres for gjennomføring av slik kontroll.

I forbindelse med tildelinger fra Innovasjon Norge og Siva skal sluttrapporten inkludere etrevisorgodkjent prosjektregnskap.

Eventuelle dokumenterte avvik fremsatt ved revisjon og begrunnet i Konsortieavtalen skal rettes opp av Partnerne innen rimelig tid.

# 19 Ingen representasjon eller formelt partnerskap

Partnerne kan ikke forplikte øvrige Partnere i Prosjektet økonomisk eller juridisk, eller utgi seg for å opptre på disses vegne. Hverken denne Konsortieavtalen eller deltakelsen i Prosjektet skal anses å utgjøre noen form for formelt partnerskap eller felles næringsvirksomhet.

# 20 Kommunikasjon mellom Partnerne

All informasjon formidlet under denne Konsortieavtalen skal gjøres skriftlig, og til de adresser og mottagere som fremkommer av den oppdaterte kontaktlisten Prosjektansvarlig fører, jf. punkt 5.

# 21 0verdragelse av Konsortieavtalen

En Partner kan ikke, uten forutgående skriftlig samtykke fra øvrige Partnere, helt eller delvis, overføre egne rettigheter eller forpliktelser under Konsortieavtalen til tredjeparter. Dette omfatter også overføringer til Tilknyttede Enheter.

# 22 Lovvalg og verneting

Denne Konsortieavtalen er underlagt norsk rett.

Tvister som måtte oppstå i forbindelse med, eller som et resultat av, Konsortieavtalen skal søkes løst i minnelighet gjennom forhandlinger mellom Partnerne.

Dersom en minnelig løsning ikke oppnås, kan tvisten bringes inn for domstolene. Partnerne vedtar Trøndelag tingrett (forslag) som felles verneting.

# 23 Signaturer

Denne Konsortieavtalen er signert i [x] eksemplarer, hvorav hver Partner beholder ett eksemplar hver.

**For [foretaksnavn]:**

Sted/ dato:

Navn:

Tittel:

Signatur:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Fakturaadresse:**

**Fakturareferanse:**

# Vedlegg 1 Kontrakt Norges Forskningsråd

**FOU-Avtalen**

# Vedlegg X.. Tilsagnsbrev fra Innovasjon Norge/Siva til Bedrift X..., Katapult X…

# Vedlegg Y1 Prosjektbakgrunn

**Prosjektbakgrunn**

Følgende Prosjektbakgrunn er bragt inn Prosjektet:

|  |  |  |
| --- | --- | --- |
|  | **Partner** | **Prosjektbakgrunn** |
| 1 | 111111 AS | 111111 AS bringer flg inn i prosjektet* Prosjektledelse av …….. – et teknologiprosjekt for ………..
* Serieproduksjon av ……………. siden 19…..
 |
| 2 | 2222222 AS | 2222222 AS bringer flg inn i prosjektet* Utvikling av ……….teknologi
* Serieproduksjon av ………………………..
 |
| 3 | 333333 AS | Prosjektbakgrunn 333333 AS :* Simuleringsmodeller og erfaringer fra tidligere leveranseprosjekter

Prosjektleveransen vil bestå av en rekke «byggeklosser» som er 333 standard produkter/moduler og som inngår i 33333 sin prosjektbakgrunn. Detaljert teknisk beskrivelse og kildekode for leveransen vil ikke bli frigitt. |
| 4 | … |  |
| 5 | … |  |
| 6 |  | Vi har investert mye i anlegget de siste årene med nye verksteder, kontorer og møteromsfasiliteter og har nylig fått godkjent en reguleringsplan som legger grunnlag for utvidelse av arealet vårt med mulighet for utvidelse av vår aktivitet med tilrettelegging for nye og miljøvennlige løsninger. |
| 7 |  |  |
| 8 |  |  |
| 9 |  |  |
| 9 | Klynge………… | Prosjektkompetanse, erfaringer og resultater fra pågående prosjekt. Resultater og data kan normalt ikke brukes uten tillatelse fra prosjekteiere.- Nettverkskompetanse innen …………... Nettverk er tilgjengelige for prosjektet |
| 10 |  |  |
| 11 |  |  |
| 13 | 444444 AS | Bringer ingen Prosjektbakgrunn til Prosjektet fra oppstart |
| 14 |  |  |
| 15 |  |  |

# Vedlegg Y2 Utfyllende beskrivelse av Partnernes forpliktelser

**Utfyllende beskrivelse av de enkelte Partnernes forpliktelser til å utføre forskningsarbeid og/eller yte finansielle bidrag i tråd med Prosjektbeskrivelse og Finansieringsplan for Prosjektet.**

**Finansiering**

Partnerne skal bidra med ressurser og kontantfinansiering for gjennomføring av Prosjektet som følger:

|  |  |  |  |
| --- | --- | --- | --- |
| **Partner** | **In Kind** | **Kontantfinansiering** | **Sum** |
|  |  |  |  |
|  |  |  |  |
|  |  |  |  |
| **Sum** |  |  |  |

Ovennevnte forpliktelser skal gjennomføres i henhold til følgende tidsplan:

|  |  |  |  |  |
| --- | --- | --- | --- | --- |
| **Partner** | **2022** | **2023** | **2024** | **Sum** |
|  |  |  |  |  |
|  |  |  |  |  |
|  |  |  |  |  |
| **Sum** |  |  |  |  |

**Kostnader**

Partnerne er enige om følgende kostnadsplan for Prosjektet:

|  |  |  |  |  |
| --- | --- | --- | --- | --- |
| **Partner** | **Personalkostnader og indirekte kostnader** | **Utstyr** | **Andre driftskostnader** | **Sum** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| **Sum** |  |  |  |  |

**Prosjektgjennomføring (eksempel)**

Partnerne skal gjennomføre sine forpliktelser i Prosjektet i henhold til følgende plan:

|  |  |  |  |  |
| --- | --- | --- | --- | --- |
| **Arbeidspakke** | **Hovedaktivitet, mål og leveranse** | **Kostnad (i NOK)** | **Ansvarlig Partner** | **Bidragsytere** |
| 0 Management and communication | Mål: Sikre effektiv prosjektledelse, rapportering, tidsrammer, formidling av resultater og forankring, inkludert involvering av prosjektpartnerne og referansegruppen.Leveranser: Midtveisevaluering, sluttrapport, veikart for nasjonalt omstillingsscenario |  |  |  |
| 1 …. Steg 1 | Mål: Utvikle metoder og verktøy for design og drift av ………...Leveranser: f. eks 1 journalartikler |  |  |  |
| 2 ……Steg 2 | Mål: Muliggjøre ………………Leveranser**:** f.eks2 journalartikler, anbefalinger, modeller |  |  |  |
| 3 ….. Steg 3.. f.eks validere | Mål:Utvikle og validere optimale konfigurasjoner for……..Leveranser: f.eks2 journalartikler, teknisk rapport, PhD-avhandling |  |  |  |
| 4 …. Steg 4 f.eks …..Sikkerhet, miljø og bærekraft | Mål: Analysere virkningen på sikkerhet, miljø og bærekraft basert på omstillingsscenarier.Leveranser:3 journalartikler, anbefalinger, PhD-avhandling |  |  |  |
| 5 Implementering og skalerbarhet | Mål: Utvikle og formidle et nasjonalt omstillingsscenario for …………….., inkludert verdiskapingspotensialet i …………Leveranser:2 journalartikler, verktøy, PhD-avhandling |  |  |  |

Milepæler for gjennomføring av de ulike arbeidspakker:

|  |  |  |  |  |
| --- | --- | --- | --- | --- |
| **Arbeidspakke** | **Milepæl** | **2022** | **2023** | **2024** |
| 1 | Første simulering med bruk av ………………………. |  | Frist Q2 |  |
| 2 | Presentasjon av ………………………. |  |  | Frist Q2 |
| 3 | Første testkjøring for optimalisering av modell |  | Frist Q4 |  |
| 4 | Workshop om fareanalyse |  | Frist Q1 |  |
| 5 | Workshop om problemdefinisjon  | Frist Q4 |  |  |

# Vedlegg Y3 Dokument for tiltredelse

**Dokument for tiltredelse – [navn på Prosjekt]**

**[foretaksnavn ny Partner]**

Ved signering av dette dokument tiltrer [navn på ny Partner] som ny Partner i Prosjektet [navn på Prosjekt], og aksepterer fra samme tidspunkt å bli bundet av de bestemmelser som fremgår av Konsortieavtale datert [dato].

Prosjektansvarlig bekrefter med sin signatur på dette tiltredelsesdokument at Styringsgruppen i sitt møte [dato] godkjente [navn på ny Partner] som ny Partner i Prosjektet.

Partnerne er enige om at [navn på ny Partner] skal bidra med følgende i Prosjektet:

[til utfylling]

Dette tiltredelsesdokument er signert i 2 eksemplarer.

**For [navn på ny Partner]:**

Sted/ dato:

Navn:

Tittel:

Signatur:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**For Prosjektansvarlig:**

Sted/ dato:

Navn:

Tittel:

Signatur:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_